Látványukkal is lenyűgöznek a sonkával töltött paprikaérmék
Ilyen az, amikor a tökéletes ízvilág és a látványos tálalás találkozik.
Mindenkit elkap időnként a hév, hogy a megszokott ízeknek valami más formát adjon, ami a tálalást is izgalmassá teszi. Az alábbi receptet elkészítve méltán büszkélkedhetünk ételdekorációs művészetünkkel a család és a barátok előtt. A receptért köszönet a Bidista oldalnak.

Hozzávalók

-   20 dkg krémsajt
-   15 dkg gépsonka
-   7 -8 dkg vaj
-   2 db zöld paprika
-   1 db piros paprika
-   4 gerezd fokhagyma
-   kapor
-   
-   zöldpetrezselyem

Elkészítése

A krémsajtot tegyük be a fagyasztóba, a sonkát szeleteljük fel apró darabokra. A kaprot és a zöldpetrezselymet vágjuk apróra. Tegyük a sonkát egy tálba, és keverjük össze az apróra vágott kaporral és a zöldpetrezselyemmel. Vegyük ki a krémsajtot a fagyasztóból és reszeljük le, majd adjuk hozzá a sonkás keverékhez. A puha vajat keverjük hozzá. Ahhoz, hogy a vaj puha legyen vegyük ki a hűtőből 30 perccel előbb. Ha elfelejtettük, akkor vágjuk kockára és tegyük be 5 másodpercre a mikrosütőbe. Tisztítsuk meg és zúzzuk össze a fokhagymát, adjuk a masszához. Keverjük össze a tölteléket egy villával. Mossuk meg a paprikákat, vágjuk le a végeiket és távolítsuk el a magokat. Vigyázzunk, hogy egészben maradjanak a paprikák. Töltsük meg a töltelékkel, majd tegyük hűtőbe. Így a vaj lehűl és a töltelék összeáll. Néhány óra elteltével vegyük ki a megtöltött paprikákat a hűtőből, és vágjuk fél cm vastagságú szeletekre. Éles kést használjunk!

Kiemelt kép: bidista.com
Otthon készült